Sejarah Iban
SULTAN SARAWAK 1599… Pendam Sultan Pengiran Tengah Ibnu Sultan Hassan di menua Santubong. Tusun Ke-51 LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus, University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum  aki ini enggau bansa Dayak Borneo, lalu bisi tanda amat bepelasarka jaku @ Ibanic languages ti dikena Iban Sarawak ke diatu. Ngenang pasal penatai Iban ke Sarawak, penatai aki ini Iban Sarawak ke diatu endang enda sebaka jalai, enda mega sebaka taun kenyau ari taun 1675, nitihka pansik antroplogis. Maya ti ngiga, berimba menua baru endur bumai betaun, Iban endang seruran charut enggau bansa Ukit, Baketan, Seru, Beliun, Lugat, Lusum sereta mayuh mega etnik orang asal (natives) ti mit-mit ke bukai, tang “Iban fears no other tribes”.   ASAL MENUA SARAWAK Nitihka sejarah enggau jerita tuai, dulu kelia menua Sarawak tu mit aja ti beduduka ba nanga Sungai Sarawak lalu kena pegai perintah Sultan Berunei ti begelar Al-Marhum. Bansa Dayak Iban nyebut Sultan Berunei tu Raja Merom. Sultan Berunei Keenam ti benama Abdul Kahar lalu suah disebut orang Merhoum Keramat anak Sultan Bolkiah iya nya Sultan Berunei Kelima. Sultan Berunei ke penudi bendar ngena gelar marhum tauka Merhoum iya nya Sultan Omar Ali Saifudin I ti lebih tampak rita disebut orang Merhoum di Makam Besar. Iya nyadi Sultan Berunei Ke-18 lalu bekuasa taun 1740 -1795. James Brooke datai di Sarawak jeman ichit Sultan Omar Ali Saifudin I ti benama Sultan Omar Ali Saifudin II; Sultan Berunei ti Ke-23 ti merintah Berunei taun 1828 -1852. Menua Sarawak ti dipegai perintah Sultan Berunei jeman taun 1599 lalu bisi Sultan kediri empu ti benama Sultan Pengiran Tengah Ibnu Sultan Hassan. Maya Sultan Sarawak nya belayar ke menua Pahang enggau Johor iya maduka Datuk Patinggi Seri Setia, Datuk Shah Bandar Indera Wangsa, Datuk Amar Seri Diraja enggau Datu Temenggong Laila Wangsa ngemataka menua Sarawak. Pejalai Sultan Pengiran Tengah belayar ke menua tasik iya nya deka nemuai ngagai ibu iya Raja Bonda di Johor. Raja Bonda tu menyadi apai Sultan Tengah ti belaki jadi enggau Sultan Abdul Jalil ti bekuasa di Johor taun 1628 -1667. Maya di Johor Sultan Pengiran Tengah nampar seiku pemesai Sultan Johor lebuh iya dibai orang betanda ba sebengkah pengerami nikah. Maya nya mua Sultan Tengah kena biau perecha sida ke betanda enggau iya nya. Meda utai baka nya Sultan Johor ringat amat ngagai Sultan tengah. Nya alai iya pan diasuh ibu iya pulai ke Sarawak tekala nya. Lebuh ti deka belayar ke Sarawak, kapal iya tepawah ke menua Matan di Indonesia. Di Matan, Sultan Pengiran Tengah dipinta Sultan Matan jadi enggau anak indu iya ti benama Raja Baka lalu beranakka anak lelaki seiku ti begelar Pengiran Mangku Negara ti lalu nyadi Sultan Matan. Ari Matan, Sultan Tengah agi keras deka mulaika diri ke Sarawak. Lebuh iya ngetu di Sambas iya ditanka Ratu Sambas Wan Nugal, bini Sultan Sambas ti benama Sultan Anam lalu diasuh jadi enggau anak indu seduai iya. Sultan Tengah enggau anak Sultan Sambas nya beranakka Radin Bima. Maya di Sambas Sultan Tengah diberi gelar Merhoum Suleiman lalu anak iya begelar Merhoum Bima ti nyadi Sultan Sambas lalu ngena gelar Sultan Mohamed Jelal-Addi. PENDAM SULTAN TENGAH  Maya di Sambas, Sultan Tengah agi keran deka pulai ke Sarawak. Datai di menua ti dikumbai Batu Baya semak nanga Santubong Sultan Tengah deka sangkai ke pantai menua nya. Iya ngena perau mit ti dikayuhka ulun iya ti benama Sakai enggau nembiak seiku ti ngibun duku Sultan Tengah. Datai di tebing enda mukai-mukai Sultan nya tadi pan direjang ulun iya ti benama Sakai nya ngena sangkuh. Nyepi diri pedis lalu nemu diri diachuk sangkuh ulun iya nya, tekala nya Sultan Tengah pan nyapai duku iya ti diibun nembiak nya tadi lalu dipumpung iya pala Sakai. Putus sekali pantap rekung tudah ulun iya nya tadi. Sultan Tengah madamka seput ba astana iya empu di Santubong, indu nengeri Sarawak maya nya taun 1641 lalu pendam iya agi meruan dipeda di Pantai Damai di Santubong nyentuk ke maya hari diatu. Gelar Datuk Patinggi Seri, Datuk Amar Seri agi diguna di Sarawak datai ke maya hari diatu. Kenu ku sekeda jerita tuai, dalam kandang taun 1600, sekeda tanah menua di Nanga Kalaka, Nanga Saribas enggau menua nebing tasik nya kena pegai Perintah Sultan Johor ti peturun Sultan Parameswara (Sultan Sultan Abdul Ghafur Muhiyuddin Shah ibnu Sultan Abdul Kadir Alauddin Shah) di Melaka. Lebuh Sultan Johor nyau lemi tegal ti selalu beperang enggau bansa Orang Putih, menua Sarawak pan diperintah Sultan Berunei ti ngujungka mayuh bala pemesai Sultan Berunei datai lalu ngambi indu bansa Dayak nyadi gundik (indu simpan astana) sebelah menua nya. Rita pasal ulah bala pemesai Perintah Sultan Berunei ti enda beradat nya datai ngerimbas pending bala tuai kayau bansa Dayak Iban baka Unggang “Lebur Menua”, Orang Kaya Pemancha Dana, “Bayang”, Beti “Berauh Gumbang” enggau sida ti bukai mega. Tegal nya bala tuai kayau bansa Iban nya deka bebalas lalu ngayau ke menua Sambas sereta nebing tasik. Dalam taun 1823, Pengeran Bendahara di Berunei ti benama Pengeran Muda Hashim maduka pemesai peturun bansa Arab ti benama Sharif Sahap merintah menua pegai Sadong. Sebedau nya Sharif Sharap endang udah dipaduka Sultan Berunei merintah menua Skrang nganti tuai bansa Melayu ti benama Laksamana Aminuddin; iya nya apai Abang Aing ti nyadi pemesai Perintah Raja James Brooke. Abang Aing seduai Bujang Berani Iban ti benama Sandom dibai Tuan Muda Charles Brooke ngayau Libau Rentap di Bukit Sadok.     SARAWAK DIPEGAI PENGERAN MAKOTA          Dalam taun 1836, Sultan Berunei ti benama Sultan Omar Ali Saifuddin II udah maduka Pengeran Makota (Pengeran Indera Mahkota Mohamad Salleh) nyadi pengari iya merintah Sarawak (Kuching). Pengeran Mahkota mih keterubah orang muka pasar Kuching. Maya nya tuai asal bansa Melayu ke merintah Sarawak (Kuching) iya nya Datuk Patinggi Ali, peturun Raja Jarum ari Datu Merpati Jepang. Bala Datuk Patinggi Ali mayuh diau di Siniawan enggau menua Dilah Tanah di Bau. Kenu ku orang tuai kelia, Pengeran Mahkota nya enda tentu manah tempara ngagai bala Melayu, Bidayuh enggau China ti nyadi nembiak Datuk Patinggi Ali. Bala nembiak Datuk Patinggi Ali dipejal Pengeran Mahkota nyadi kuli kereja lombong emas di Bau. Barang sida baka padi, jelu, ikan, sarang burung, perau enggau asil ti ulih bala Datuk Patinggi Ali selalu dirampas bala Pengeran Mahkota. Mayuh mega bala nembiak Datuk Patinggi Ali ditangkap lalu dijual Pengeran Mahkota nyadi ulun. Sida ke indu-indu ti bajik-bajik ditangkap lalu dikurung nyadi gundik tauka indu simpan bala Pengeran Mahkota. Tegal nya Datuk Patinggi Ali enggau bala tuai bansa Dayak Bidayuh angkat ngelaban Perintah Sultan Berunei ti betuaika Pengeran Mahkota di Sarawak. Datuk Patinggi Ali dibantu Sultan Sambas. Meda penyarut di Sarawak makin nyadi-senyadi, Sultan Berunei ngasuh aya iya Raja Muda Hashim ke Sarawak ngadu sereta madamka penyarut di Sarawak nya. Pengeran Mahkota enggai mendingka jaku lalau Raja Muda Hashim. Taun dulu agi ari tu, bansa Iban di Batang Lupar, Saribas enggau Kalaka mega bisi kena rampit penyai pemesai Sultan Berunei nya kelia. Sida ukai semina ngakal bansa Iban ngena pasu mengut betunjang lapan tang suah nangkap bansa Iban ti enda ulih mayur pupu lalu diasuh nyadi ulun. Sida ke indu-indu diambi bala pemesai Sultan Berunei nyadi gundik (indu simpan) sida. Tegal nya mayuh sida ti ngumpul pupu di menua bansa Iban nyadi dengah bala Bujang Berani Iban maya nya. Libau “Rentap” suah bedengah sekeda ari sida nya. Ugat anak Libau “Buban” kala mantap pasu mengut ti dikena bala pemesai Sultan Berunei ngumpul padi ti nyadi chukai pintu maya nya. Dalam kandang taun 1600 mega, Betie “Berauh Gumbang” ti diasuh antu Bunsu Petara jadi enggai Riti di Skrang. Iya kala ditangkap bala pemesai Sultan Berunei lalu bini iya Riti ulih rari belalai. Tegal nya Kumang ngasuh anak dulu Betie “Berauh Gumbang” ti benama Maradana nyelamatka apai iya ari kurung dalam kapal bala pemesai Sultan Berunei nya. Bansa Iban di menua Batang Rajang enda tentu ampit penyai pengumpul pupu Sultan Berunei tu laban Sharif Masahor ti dipaduka Sultan Berunei merintah kandang menua nya enda berani ngachau bansa Iban enggau bansa Dayak bukai ba Batang Rajang. Tambah mega Sharif Masahor bebakih amai enggau Pangelima Mujah “Buah Raya” seduai Libau “Rentap”.  Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia) & The Encyclopaedia of Iban Studies, Volume III, Joanne and Vinson H. Sutlive. The Sarawak Journal 1994-The Source of Iban History, Benedict Sandi.                         (Betampung ba Tusun Ke-52  minggu nyin ila) Nya mih, sekeda cherita penatai enggau pemindah bansa Iban makin ngansak sesemak ke Utara, ari menua Batang Sadong, nyentuk ke menua Batang Krian-Sebelak di menua Saratok ke diatu. Ari menua pelilih menua Serian, Betong, Saratok Iban majak ngiga menua baru tunga ke Utara.  Arapka Iban patut nemu asal penatai diri empu endang seperugan sebedau bepechah berimba menua baru di menua bukai.  Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enngau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai ulih serakup lalu begempung enggau bansa bukai di Sarawak mega. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. 
See author's posts
